मुरली विलास रोड पर रेलवे थाने से करीब 50 फीट दूर एक किराणा शॉप में गत रात चोरों ने पीछे से सेंध मारकर अंदर प्रवेश कर गल्ले से करीब 15 हजार रुपए सहित 60 हजार का माल चुरा कर ले गए। दुकान के पीछे रेलवे के क्वार्टरों में भी लोग रहते हैं, लेकिन उन्हें भी इसकी भनक नहीं लगी। सिंधुनगर निवासी कीमत राय सिंधी ने बताया कि उसकी मुरली विलास रोड पर पूरणदास जी बगीची के सामने मैसर्स कीमत राय, छबलदास किराणा शॉप है। चोरों ने सेंध मारकर अंदर प्रवेश किया। गल्ले से 15 हजार रुपए के साथ ही बीड़ी, सिगरेट के पैकेट, गुटखे, देशी घी, शैंपू का कर्टन, काजू-बादाम आदि किराणा सामान चुरा लिया। गुरुवार सुबह वह दुकान पहुंचा तथा शटर ऊपर किया तो दीवार टूटी तथा सामान बिखरा देख होश उड़ गए। गल्ले से नकदी व दुकान से कीमती सामान गायब देख कोतवाली पुलिस को सूचना दी।